Source: https://objektiiv.ee/saptk-nouab-kolvatu-kampaania-kumm-on-seks-peatamist/
Timestamp: 2020-07-07 22:56:43+00:00
Document Index: 380662

Matched Legal Cases: ['§ 3', '§ 4', '§ 3', '§ 3', '§ 3', '§ 4', '§ 3', '§ 3', '§ 3', '§ 3', '§ 3', '§ 3', '§ 3', '§ 4']

SAPTK nõuab kõlvatu kampaania "Kumm on seks" peatamist • Objektiiv
Arvamus » SAPTK nõuab kõlvatu kampaania “Kumm on seks” peatamist
Alljärgnev kujutab endast Sihtasutuse Perekonna ja Traditsiooni Kaitseks pöördumist Tarbijakaitseameti poole seoses Eesti Seksuaaltervise Liidu eestveetava kampaaniaga "Kumm on seks".
Samuti väljendatakse pöördumises kahetsust tõsiasja üle, et Eestis lokkab pea kõikjal kõlvatu ja seadusega vastuolus olev reklaam, ent vastavalt kohustatud riiklikud institutsioonid ei astu probleemi ohjamiseks pea mingisuguseid samme.
VÄÄRTEOTEADE
Käesolevaga esitame väärteoteate Eesti Seksuaaltervise Liidu ja Tervise Arengu Instituudi eestvedamisel ja Euroopa Liidu Sotsiaalfondi rahastamisel läbiviidava avaliku kampaania “Kumm on seks” (edaspidi: Kampaania) suhtes.
Reklaamiseaduse (edaspidi: RekS) § 3 lg 4 kohaselt ei tohi reklaam olla vastuolus heade kommete ja tavadega (p 1); kutsuda üles rikkuma üldisi moraalinorme (p 2); kutsuda üles inimese tervist kahjustavale tegevusele (p 4); alavääristada üht sugu ega kujutada üht sugupoolt domineeriva või allutatuna (p 18); kujutada isikuid seksuaalobjektina ega kasutada seksuaalse alatooniga väljendeid (p 19). Samuti ei tohi reklaam RekS § 4 lg 1 kohaselt olla eksitav.
Nagu alljärgnevalt osutatud, on Kampaania vastuolus kõigi eeltoodud RekS-ist tulenevate nõuetega.
1. Kampaania on vastuolus heade kommete ja tavadega (vastuolu RekS § 3 lg 4 p-ga 1) ning kutsub üles rikkuma üldisi moraalinorme (vastuolu RekS § 3 lg 4 p-ga 2)
Nagu märgitakse Riigikohtu kohtupraktika analüüsis, ei sätesta seadus heade kommete mõistet ega ka seda, millist tegevust tuleb pidada heade kommete vastaseks. See on ka igati mõistetav, sest kõlbluse mõiste defineerimine seadusandlike meetmetega tähendaks õiguse väljumist oma funktsiooni raamidest — õiguse ülesanne on kaitsta ühiskonna kõlbelisi aluseid, mitte neid defineerida.
Reklaamiseaduse seletuskirja kohaselt on § 3 lg 4 punktides 1 ja 2 sätestatu näol tegemist elementaarsete ühiskondlikest väärtushinnangutest ja vajadustest tulenevate nõuetega. Õiguskirjanduse kohaselt seostub heade kommete mõiste eelkõige moraali ja õiglusega. Nagu on kirjutanud professor Paul Varul (“Tühine tehing”, Juridica 2011/1, lk 36), on heade kommetega vastuolus oleva käitumise puhul tegemist käitumisega, mis ei ole kooskõlas ausalt ja õiglaselt mõtlevate inimeste sündsustundega.
Lapsed kampaania “Kumm on seks” kõlvatut ja reklaamiseadusega vastuolus olevat plakatit uurimas.
Kampaania raames on pandud avalikku ruumi üles plakatid ja veebiruumi videoklipid, mis riivavad nii oma keelelise väljenduse kui ka propageeritavate hoiakutega väga tõsiselt suure osa ühiskonna kõlblustunnet. Kampaania labastab seksuaalsuhteid ja esitleb inimeste vahelist seksuaalsuhet mitte millegi püha ja väga sügavat inimlikku ühtsust eeldava ja loovana, vaid triviaalse, vahetuile naudinguile orienteeritud kehalise toiminguna, mida on kohane praktiseerida kellega iganes, millal iganes ja kuidas iganes, eeldusel, et kasutatakse kondoomi. Enamikul inimestest ei tule mõttessegi, et sellise sõnumiga võiks avalikku ruumi risustada.
Mitte kuidagi ei saa pidada heade kommete ja tavadega kooskõlas olevaks nt seda, kui avalikus ruumis (mh trammipeatustes) — st ka lastiaia- ja koolilaste igapäevases keskkonnas — pannakse üles suured plakatid, millel räägitakse eksplitsiitselt suguelunditest ja nende iseärasustest (“Su peenis on veits viltu, aga mulle meeldib see ikkagi, ära põe!”) ning sellest, millises poosis võiks seksuaalakti praktiseerida (“Teeme seda täna teistmoodi — pane silmad kinni, ma olen peal”).
2. Kampaania on eksitav (vastuolu RekS § 4 lg 1) ning kutsub üles inimese tervist kahjustavale tegevusele (vastuolu RekS § 3 lg 4 p-ga 4)
Kampaaniamaterjale kogumis hinnates nähtub selgesti, et need lähtuvad eeldusest ja väljendavad seisukohta, nagu annaks kondoomi kasutamine täieliku kaitse sugulisel teel levivate haiguste, mh HIV eest. Kampaaniamaterjalides räägitakse läbivalt sellest, et “kumm” pakub kaitset ning et “kummi” kasutades on seksuaalsuhted turvalised. (Nt on Kampaania internetilehel sektsioonis “Suhtlusspikker” kirjutatud soovitusena selle kohta, kuidas rääkida kondoomist: “Ma tean, et see pole kõige seksikam teema, aga mulle on tähtis, et me mõlemad oleks kaitstud haiguste eest. Kas sulle on okei, kui me kasutame kondoomi?”)
Ent mitte kusagil Kampaania materjalides — ei tänavaplakatitel, videotes ega ka kodulehel — ei ole toodud välja kriitilise tähtsusega tõsiasja, et kondoomi kaitse suguhaiguste eest ei ole isegi täiusliku kasutamise korral kaugeltki absoluutne, rääkimata mittetäiuslikust kasutamisest.
Ameerika Ühendriikide Rahvusliku Terviseinstituudi andmetel vähendab korrektne kondoomikasutus HIV/AIDS-i riski vaid 85% (võrreldes ilma kondoomi kasutamiseta aset leidvate seksuaalvahekordadega) ning sarnased andmed (riski vähenemine 85–90%) on leidnud kinnitust ka Maailma Tervishoiuorganisatsiooni andmetest. Mõnede teiste suguhaiguste (nt gonorröa) riski langetab kondoomikasutus veelgi vähem. Teisisõnu tähendab see, et tundmatu või mitmeid seksuaalpartnerid omava inimesega seksuaalvahekorda astudes saab rääkida vaid riskide vähendamisest, mitte nende vältimisest. Otsus sellise inimesega vahekorda astuda kätkeb endas igal juhul riski võtmist.
Seetõttu on eksitav rääkida kondoomi kasutamisest sünonüümsena “turvalise seksiga”. Luues eksliku mulje, nagu oleks kondoomi kasutamisega võimalik seksuaalsuhete teel suguhaigustesse nakatumine välistada, julgustab Kampaania inimesi terviseohtlikule ning potentsiaalselt äärmiselt traagiliste tagajärgedega seksuaalkäitumisele. Inimesed, kes muidu oleks suurema tõenäosusega abielueelsetest ja -välistest seksuaalsuhetest hoidunud ning välistanud seega igasuguse võimaluse nakatuda seksuaalse läbikäimise teel suguhaigustesse, võivad Kampaania eksitavale sõnumile tuginedes siiski asuda kergeusklikult praktiseerima ohtlikku seksuaalkäitumist.
3. Kampaania alavääristab üht sugu ning kujutab üht sugupoolt domineeriva või allutatuna (vastuolu RekS § 3 lg 4 p-ga 18)
Eriti just Kampaania raames valmistatud ja avalikult kättesaadavaks tehtud videoklipid mitte üksi ei kätke ühe soo alavääristamist ning erinevate sugupoolte kujutamist domineeriva ja allutatuna, vaid selline hoiak näib kujutavat videote aluseks oleva kontseptsiooni lähtealust.
Videos pealkirjaga “Julge rääkida — kohvik” on kujutatud kohvikus toimuvat kohtingut, kus tagasihoidlik noormees hakkab huviga rääkima sellest, kuidas ta lõpetas IT-kolledži ja läks Inglismaale tööle, ent enesekindlalt dominantne tütarlaps katkestab selle jutu täieliku huvipuudusega poolelt sõnalt ja lausub end sensuaalselt silitades: “OK, lahe… kuule, mul on kahes mõõdus kondoome, S ja XL — mis sinu kaliiber on?” Seepeale noormees lihtsalt kohmetub, punastab, neelatab sügavalt ja lööb igati loomuliku piinlikkusega silmad maha.
Selline lähenemine peegeldab kõige ehedamal kujul meessoo esindaja kujutamist “sossikesena”, kes allutatakse jõulise enesekehtestamisega tegutsevale naissoo esindajale.
Praktiliselt identne alusstruktuur on Kampaania videoklipil, mis kannab pealkirja “Julge rääkida — kontor”. Noormees hakkab minema šokolaadi ostma ja küsib oma naiskolleegilt, kas ka tema sooviks poest midagi. Ilmselgelt domineeriva ja üleolevalt flirtiva olekuga naisterahvas vastab ilma igasuguse selgituseta: “Pakk kondoome — võta oma maitse järgi… või on sul olemas?” Äbarikuna kujutatud punastav noormees on jällegi täiesti kohmetunud ega suuda kõnevõime minetanuna teha muud kui suunata oma nimetissõrm küsivalt iseenda poole.
Mõlemas videos on stereotüüpse selgusega kujutatud meessugu ühemõtteliselt ja ilmse taotluslikkusega hädise, saamatu ja allutatuna, naissugu aga jõulise, enesekindla ja domineerivana. Lisaks on mõlema video näol otseselt tegu lodeva seksuaalkäitumise propagandaga (vastuolu RekS § 3 lg 4 punktiga 2), milles kujutatakse isikut (noormeest) lubamatult seksuaalobjektina reklaamiseaduse § 3 lg 4 p 19 mõttes.
Näiteid Kampaaniat läbivast seksuaalse lodevuse propagandast leiab ka teistest videoklippidest.
4. Kampaania kujutab isikuid seksuaalobjektina ning kasutab seksuaalse alatooniga väljendeid ja kujundeid (vastuolu RekS § 3 lg 4 p-ga 19)
Veelgi selgemalt nähtub eelosutatud videotest see, kuidas poisse/noormehi on kujutatud lihtsalt seksuaalse iha objektina. Nt kohvikuvideos puudub tütarlapsel vähimgi huvi noormehe hariduslike ja professionaalsete saavutuste ning tema isiku vastu — ta viib jutu teise poole sisulisi lausumisi katkestades amatsoonlikult järsu resoluutsusega seksuaalsuhtesse astumise detailide juurde ehk käsitleb oma kohtingukaaslast ühemõtteliselt vaid seksuaaliha objekti, mitte isikuna.
Nagu punktis 1 juba osutatud, kasutatakse Kampaanias ka rohkelt seksuaalse alatooniga väljendeid. Näiteks tänavatele riputatud plakatitel on kasutatud väljendeid “Su peenis on veits viltu” ja “Teeme seda täna teistmoodi — pane silmad kinni, ma olen peal”. Kampaania kodulehel on sektsioonis “Lantimislaused” toodud ära terve hulk näpunäiteid selle kohta, “mida öelda silmarõõmule, kui tahad temaga tutvuda, vestlust arendada ja/või lõpuni minna.” Muu hulgas on esitatud sellised erakordselt nilbed laused:
“Su juuksevärv sobib mu padjapüüriga kokku.”
“Sinu keha on rohkem väärt kui mu elu.”
“Tulin just dušši alt, aitad ehk mul end jälle “mustaks” teha.”
“Tervist, milline viljakas pinnas, siia seemendaks küll mõnuga.”
“Kui sa oleksid uks, paugutaksin ma sind terve öö.”
“Mees ära jama aja püksid maha ja lähme ujuma elumere lainetele…”
“Tule siia ja ma mahutan enda baguetti su paberkotti.”
“Tead mis vahe on Lamborghinil ja suurel peenisel? Lamborghinit mul ei ole.”
“Hei kenake, veedaks öö minu pool”
“Tule, ma kohtlen sind nagu oma kodutööd. Panen su lauale ja teen öö läbi!”
“Kenad jalad! mis kell nad avanevad?”
“Hei neiu läheks õige poodi ja ostaks kondoomi, et pärast saaks minna ohutult voodi.”
“Räägime ilmast! Kaua sa ilma oled olnud?”
“Tahad, et su vingeim seksikogemus oleks just minuga?”
“Kas sa oled pärit Dublinist, sest sind vaadates mu peenis duubeldab suurust!”
“Sul on väga seksikad riided… veel seksikamad oleksid need voodi kõrval maas.”
Ühesõnaga on kampaanias sõnaliselt kujutatud suguelundeid ning kasutatud rohkelt seksuaalse alatooniga väljendeid ja kujundeid, mis on reklaamiseaduse § 3 lg 4 punkti 19 alusel otseselt keelatud.
Seda fakti ei muuda ka asjaolu, et ülaltoodud “lantimislaused” on väidetavalt esitatud kampaanias osalevate inimeste, mitte kampaania eestvedajate poolt. Tõsiasjaks jääb, et Kampaania eestvedajad on taotluslikult asetanud need laused oma kampaanialehele näitena sellest, millisel viisil võiks kõnetada inimesi, kellega on soov seksuaalsuhtesse astuda.
Kõigele lisaks on Kampaania raames töötatud välja mobiiltelefonidele mõeldud aplikatsioon, mille abil saab osutatud “lantimislauseid” vastavas olukorras kiiresti meelde tuletada ja need siis sihipäraselt käiku lasta. Aplikatsiooni tutvustuses on Kampaania korraldajad seejuures oma eesmärki selgitanud järgmiste sõnadega:
“Kasutage neid [“lantimislauseid”] vastutustundlikult, ent samas naljaga pooleks — siis on tõsisem šanss skoorida. NB! Mõeldud suurtele tüdrukutele ja poistele, kes kasutavad kondoomi.”
Kuigi ametlikult on kampaania suunatud 18–25-aastastele inimestele, on ülaltooduga antud selget kinnitust avalikkusele niigi ilmsest taotlusest mõjutada ka poiste ja tüdrukute ehk laste hoiakuid ja käitumist. Sellest annab kinnitust ka tõsiasi, et välikampaania plakatid on asetatud ka haridusasutuste vahetusse lähedusse (nt otse Liivalaia kooli ees Liivalaia tänaval).
Ülaltoodud näidetest nähtub, et Kampaania kannustab kasutama teisi inimesi ära seksuaalobjektina oma seksuaalkire rahuldamiseks, propageerib pidevat valmisolekut seksuaalsuhetesseastumiseks ja juhuseksi võõraste või poolvõõraste inimestega. Sisuliselt on tegemist otseselt kõlvatuid ja prostitutsiooni aluseks olevaid lodeva seksuaalkäitumise stereotüüpe propageeriva reklaamikampaaniaga.
See on jämedas vastuolus heade kommete ja tavadega, üldiste moraalinormidega (nagu näiteks truudus, kasinus, seksuaalsuhete orienteeritus laste saamisele, kõlbeline puhtus ja muud pereväärtused) ja seetõttu ühitamatu reklaamiseaduse § 3 lg 4 punktidega 1, 2, 4, 18 ja 19 ning § 4 lõikega 1.
Ülalkirjeldatud rikkumistest tulenevalt palume Tarbijakaitseametil kui reklaamiseaduse järelevalve teostajal teha nii Kampaania tellijale, teostajale kui ka selle avalikustajale reklaamiseaduse §-i 32 kohaselt ettekirjutus Kampaania viivitamatuks lõpetamiseks ning rakendada vajadusel ka muid asjakohaseid meetmeid.
Lõpetuseks avaldame kahetsust, et meie ühiskonnas lokkab pea kõikjal kõlvatu reklaam, mis on otseselt reklaamiseadusega vastuolus. Alasti naisekeha eksponeerimine ükskõik millise kauba või teenuse reklaamimiseks on uskumatul kombel saanud pea standardseks. Inimeste kujutamine seksuaalobjektina on täiesti tavaline, olgugi et see peaks olema seadusega välistatud.
Oleks viimane aeg hakata reklaamiseadust ka reaalselt jõustama, nõnda et inimväärikust alandavate ning heade kommete ja tavadega vastuolus olevate reklaamidega ei saaks ärilistest ja ideoloogilistest ambitsioonidest lähtudes karistamatult avalikku ruumi reostada.
Kultuuriline keskkond ei ole vähem tähtis kui looduskeskkond, mistõttu on täiesti lubamatu ja vastuvõetamatu, et teatud isikutel ja huvigruppidel lubatakse meie ühiskonna aluseks olevaid kultuurilisi väärtusi labastada ja lammutada ilma, et tuleks kohata vähimatki vastupanu selleks kohustatud institutsioonidelt. Avaliku ruumi seesugune labastamine paneb paljusid lapsevanemaid mõtlema, kuidas oma lapsi sellisest lokkavast kõlvatusest säästa. Kahjuks ongi paljud inimesed pidanud vajalikuks oma laste kõlbelise terviklikkuse huvides linnast ära kolida. Ent linn ei pea ilmtingimata olema koht, kus avaliku ruumi täitmist kõlvatustega tuleks käsitleda paratamatusena.
Reklaamiseaduse järgimise üle järelevalve teostamine ei ole Tarbijakaitseameti privileeg, vaid seadusest tulenev kohustus. Seetõttu loodame, et kõnealuse Kampaania ning teiste kõlvatust propageerivate reklaamide suhtes hakatakse astuma otsustavaid samme. Kui seda aga ei tehta, siis tuleb võtta tähelepanu alla laiem küsimus sellest, miks Tarbijakaitseamet ei täida oma seadusest tulenevaid kohustusi ning kes peab kandma sellega seonduvat vastutust.
Sildid Eesti Seksuaaltervise Liit kumm on seks reklaam SAPTK
45 responses to “SAPTK nõuab kõlvatu kampaania “Kumm on seks” peatamist”
Jukko ütleb:
5. juuni 2013, 21:19
6. juuni 2013, 11:12
Sügav kummardus oma aja ja hinge jöudude ohverdajatele !!
6. juuni 2013, 12:28
100% toetan!! Tublid!
Pereisa ütleb:
6. juuni 2013, 12:59
Väga hea, soovin teile tarkust ja visadust seista väärtuste labastamise vastu
Mannike ütleb:
6. juuni 2013, 13:12
No tõepoolest, labasus võtab võimust. Kuhu iganes vaatad, on ainult hälbed. Ja seda labasust püütakse veel normaalseks nimetada. Mina olen ka Eesti olukorrast väga šokeeritud!
Skipper ütleb:
6. juuni 2013, 13:52
Asi pole keskaegsuses või mitte. Moraalinormid on põhjusega omal kohal. Otseselt väljendudes, kas on lihtsam võidelda põhjuse või tagajärjega? Kondoomid, pillid jne on paarissuhtes kindlasti omal kohal pere planeerimise huvides. Samas suguhaigused ja sisemiselt haiget saanud inimesed on suuresti ühiskonna moraalse allakäigu ohvrid. Selle asemel, et õpetada inimestele õnneliku kooselu põhimõtteid, julgustatakse pigem kõike järgi proovima. Inimesi, sekspoose, erinevaid külgelöömisvõtteid jne. Seksi võetakse kui naudinguallikat, mitte kui osa õnnelikust kooselust. Üksikemade arvu poolest oleme isegi Euroopas esirinnas. Aga normaalse pereelu ja selle põhitõdede õpetamise asemel on lihtsam kummi kasutamise kampaaniaid korraldada. Riik võiks ükskord ka tõsiselt perekonna kaitsmise ette võtta ja õpetada vähemalt lõpuklassides püsisuhte eeliseid ja sellega seonduvaid raskusi. Oleks tulevik ehk vähe helgem?
6. juuni 2013, 14:03
Tahtsin veel väikse mõttekoha lisada eelneva juurde. http://forte.delfi.ee/news/teadus/isata-kasvamine-muudab-neiud-kergemeelseks.d?id=66240550
6. juuni 2013, 14:36
Erickule:
Magamistuba ja oma elu õnne ei jagata maailmaga, see on iga suhte A ja B. Kui seda tehakse tänapäeval igas ajakirjas ja ajalehes, teles ja raadios, siis on see tegelikult väärastumine, mis viib tahes tahtmata õnneliku suhte lõpuni või selle väärastumiseni.
Õnnelikuks olemise aluseks pole labasus ega seksi muutmine kiirtoitlustuse sarnaseks tegevuseks…seks on osa müstilisest armastuse müsteeriumist, mida labastades ja trvialiseerides muutub ka füüsiline osa armastusest mõttetuks. Kui pole armastust, siis pole ka vaja seksi. Seks armastuseta on lihtsalt nagu mehhaaniline tegevus isu rahuldamiseks. See on lihtsalt madal ja põlastusväärne.
ketser ütleb:
6. juuni 2013, 17:01
Aitäh vaevanägemise eest. Eriti seetõttu, et suutsite teha seda ilma usumölata.
TAI tuleks demoniseerida – nemad on kurja juur.
6. juuni 2013, 18:35
täiesti nõus. Toetan kõlvatu kampaania peatamist.
6. juuni 2013, 19:23
Toetan põõrdumist Perekonna kaitseks.Nilbused reklaamidelt tuleb maha võtta!
6. juuni 2013, 20:14
Tublid olete! Ja tõesti, pole ka võõra hõimu usku vaja, et moraalist rääkida.
6. juuni 2013, 21:05
Toetan pöördumist. Labasuste koht ei ole avalikus ruumis.
Mõeldes järeltulijaile pean pühaks tradistsioonilist perekonda ja väärtusi.
Noore naisena pole mul eladeski tulnud mõttesse end selliste lausungitega alandada.
Samuti pean lugu oma partnerist.
6. juuni 2013, 21:42
Ärge kustutage negatiivseid kommentaare. Kui Te kriitikat ei talu, siis ärge plõksige. Naeruväärne teema ja aeg oleks 21. sajandisse elama tulla sealt keskajast.
6. juuni 2013, 21:46
Hea Viki, kes sa ei julge oma nime varjamata sõna võtta! Kommenteerimise tingimustes on selgelt kirjas, et kes soovib meie lehel meid kritiseerides sõna võtta, peab seda tegema viisakas vormis JA OMA NIME VARJAMATA – just nagu meie tegutseme oma nime varjamata. Me ei pea üldse andma kellelegi võimalust siin kriitikat eistada – igaüks võib seda teha oma blogis või kus aga soovib. Ometi ei karda me kriitikat, ent ei kavatse ka taluda selle esitamist argpükslikul ja anonüümsel viisil. Punkt.
6. juuni 2013, 21:48
Lgp. Varro Vooglaid. Tunnen äkitselt diskrimineerituna ennast neist, kes jagavad Teile ilusaid kommentaare suvaliste nimede alt. Kui silmakirjalik.
6. juuni 2013, 21:51
Asi on silmakirjalikkusest väga kaugel. Reeglid on selgelt paika pandud ja avalikult teada: kui soovite kritiseerida, võtke kott peast ära. See on meie portaal, mis on mõeldud meie endi ideede väljendamiseks, mitte anonüümseks tatipritsimiseks. Teil ja kõigil teistel on vaba voli teha oma portaal (või nt blogi) ja kritiseerida seal keda aga soovide kuidas aga soovite. Jõudu ja julget pealehakkamist!
Jaanika (Viki) ütleb:
6. juuni 2013, 21:56
Ühesõnaga, need kes ei nõustu Teie vaadetega loobivad automaatselt tatti?
6. juuni 2013, 21:58
Ei, mitte automaatselt. Aga printsiip on lihtne – kui soovite tulla meie lehele meid kritiseerima, siis peate end eelnevalt tutvustama. See on väga lihtne ja elementaarne härrasmehelik printsiip. Või arvab keegi tõesti, et tal on õigus meie enda lehel meid anonüümselt kritiseerida? Ärgem tehkem nalja…
6. juuni 2013, 22:01
Miks ei ole Te kommenteerimise tingimuseks sellisel juhul lisanud ID-kaardiga tuvastamist? Nime võib igaüks välja mõelda. Aga jäägu Teile oma arvamus ning head õhtu jätku!
Teodor ütleb:
6. juuni 2013, 22:14
Põhjalik analüüs, suur hulk tööd! Nähtud vaev on tunnustamist väärt.
6. juuni 2013, 22:16
Mōttetu hala! Kumm ongi seks! Seksige igal pool kas kummitab vōi kummita!
6. juuni 2013, 22:44
parem propageerida kondoomi’kasutamist ilma teemast tabu tegemata, kui vaadata neid 13-aastaseid rasedaid plikatirtse, kes võiksid alles nukkudega mängida
Tõnis Kuningas ütleb:
6. juuni 2013, 22:56
Kumb on mõistlikum? Kas see kui noored seksivad ilma kummita, lasevad igal pool ringi ja saavad haigusi või see kui neile seletatakse nende enda keeles ja nende enda mõttemaailmaga sobivalt ära, et tark tegu oleks kasutada kondoomi? Kuna Eesti on vaba maa ja meil teoreetiliselt peaks siiski kehtima veel sõnavabadus, siiis igal inimesel on õigus ja ka kohustus jälgida seda põhimõtet, ehk siis: kui midagi ei meeldi, ei pea seda vaatama/kuulama/lugema. Meie ühiskond võiks nagu juba välja murda nendest “keskaegsetest” põhimõtetest, et seks ja kõik sinna juurde kuuluv on tabu, homosuhted on täielikult saatanast jne. Konservatiivsed väärtused on tänapäeva ühiskonnas aegunud ja kui on soov selles linnadžunglis ellu jääda võiks natuke oma silmaringi avardada, elu veidi kergemalt võtta ja lihtsalt meie ühiskonda, tema heade külgede ja halbade külgedega, omaks võtta. Aga noh, see on kõigest ühe tühise noormehe arvamus, kelle mõttelend ei küündi ilmselt nii kõrgele nagu peaks…
6. juuni 2013, 23:39
to Tõnis Kuningas.
Ilmselgelt võetakse asju kergelt. Ka kummi kasutamist. Ehk oleks rohkem kasu, kui inimesi ei õpetataks ainult kummi kasutama vaid ka vastutustundlikumalt käituma? Praeguse ühiskonnapildi järgi on just see osa puudulik. Katsusin juba eelnevas postituses selgitada oma vaatenurka, ei hakka ümber kirjutama uuesti.
Muide, ma millegipärast arvan, et seks pole otseselt kellegi jaoks siin tabu. Aga eeldaks, et selline haridus saadaks esmalt kodust. Kuna terveid peresid pole sugugi nii palju kui võiks, on suur defitsiit eeskujudest ja koolist saadav seksiõpetus seda ei asenda. Seda ma räägin juba omast kogemusest.
Aga austan sinu arvamust. Ja kui viitsid ka minu vaatenurka süveneda, siis oleks ainult hea meel.
7. juuni 2013, 00:02
Vaadates hiv.ee leheküljelt klppe ja püüdes panna silmad kinni normide ja tavade suhtes mis meil eeldatavalt endiselt ühiskonnas kehtivad, suudan ma tuvastada neis klippides ühe positiivse sõnumi: “julge seksuaalteemadest rääkida”. Ma ei tahaks kritiseerida neid reklaame selles suhtes, et kas nad on labased või mitte, sest siis ütleb reklaamitegelane, et see oligi taotluslik. AGA. Kõige suurem viga, mida minu meelest ei saa kuidagi eitada, on see, et need klipid propageerivad seksuaalseid juhuvahekordi. Ja see on risti vastupidine sellele, milleks maksumaksja raha eeldatavalt kulutatud on. St tõsta noorte teadlikust juhuslikest vahekordadest ja nende ohtudest.
Ükski vahend ei garanteeri suguhaigustestesse nakatumist. Ideaalne on ju hoopis see, et poiss või tüdruk leiaks endale kindla partneri, keda ta tunneb ja USALDAB. Aga vaadake klippi: poiss ütleb, et lõpetasin IT kolledzhi, läksin Inglismaale.. Seda tüüpi naeruvääristatakse, kujutatakse karikatuurina. Tüdruk katkestab ta poolelt sõnalt, ühesõnaga tüdrukut üldse ei huvita, mis on poisi taust, teda huvitab ainult kuti riista “kaliiber”. Ma ei saa aru, kas taheti saamatult vaimutseda, aga see on ju risti vastupidine eesmärkidele, mida see kampaani peaks püüdma…
ohjaa ütleb:
7. juuni 2013, 00:13
andke andeks, aga seksist otseselt rääkimine on just palju vähem silmakirjalikum ja enam kõlbeline, kui ajada häma silmavärvist, armastusest ja külla kutsuda ning siis purju joota ära vägistada. Kui te seksida ei taha, siis on valik seda mitte teha. Samas on levinud käitumine, et noored ajavad kamarajura, kus keegi otseselt seksi ei maini, kuid mingil hetkel suruvad end füüsiliselt peale ja vägistavad ära. Vot selline käitumine tuleks keelata, mitte ausalt rääkimine. Isegi abiellumine ja seksi ootamine on pettus, sest abielulepingus seda tingimust pole, abielus jõuga seksi võtmine on aga vägistamine.
7. juuni 2013, 00:23
samuti, mida nimi tähendab? Täisnimi on vajalik ainult riigile ametiasjade ajamisel, ka võõrastele ja juhututtavatele ei öelda enda täisnime igapäevaselt, veel vähem kõigile avalikus ruumis viibijatele. Samal põhjusel, miks ei teatata kõigile oma isikukoodi, see on privaatne info. Internetis oma ees- ja perekonnanime kõigile teatamine on samaväärne selle tegemisega terve restoranis viibiva rahva ees, jättes ka lindistuse hilisematele tulijatele. See pole enam isiklik pöördumine, vaid salvestatud avalikkus.
Teiseks ei näita nimi inimese kohta midagi, sest ta pole seda ise valinud. Internet võimaldab meil olla vähem pealiskaudne, mitte hoolida inimese soost, rahvusest, rassist jms, mis on nime kaudu tuvastatav. Traditsioonilised nimed on juba loomult seksistlikud, näiteks mina ei seosta end kummagi sooga, ka Eesti rahvusega mitte, sest viimane on kaasasündinud, mitte enda saavutatud.
Tahaks ühte loogilist põhjust, miks peaks inimene kasutama passinime, peale selle, et nii on alati olnud või mõni seostab enda mõtteid soo, rassi või rahvusega, mis on ebaloogiline.
Avaliku elu tegelasel, nagu Vooglaid, Helme vms, on nime avaldamine tasuta reklaam, teised, kes oma arvamuse eest raha ei saa, on see isiklike andmete levitamine avalikus ruumis.
7. juuni 2013, 03:02
Ma saan su vaadetest aru ja nõustun sellega, et noored peaksid ja võiksid olla vastutustundlikumad. Kuid selle asjaga on ometi kord nii, et vastutustunnet on väga raske inimesele õpetada(eriti veel teismelistele). Kahjuks on juba kord nii, et see tuleb vanusega(kui tuleb) ja sinna ei saa väga parata.
Tõesti ideaalis saadakski seksist ja kõigest sellega seonduvast teada kodust ja inimestelt, keda usaldatakse ja kes on eeskujuks. Aga nagu sa ise kirjutasid, siis eeskujudest ja tervetest peredest on puudus ja see on juba meie ühiskonnamudeli veaks. Vanematel on enamasti liiga kiire, et oma lastega tegeleda ja nendega rääkida, suhelda, sest on vaja raha teenida oma pere ülalhoidmiseks. Kooli seksiõpetusest oleks minu arvates isegi kasu, kui seda tehtaks noorematele kui gümnaasistidele või põhikooli lõpetajatele. Seda võiks nooremast east õpetama hakata, sest lapse mõistus on palju vastuvõtlikum ja neile on võimalik rohkem sisendada turvalise seksi ja partnerite valiku ja äkki tõesti ka vastutustunde põhimõtteid. Kuid samas tekitaks ka see probleemi, sest tõenäoliselt hakkaksid vanemad kohe protestima selle vastu, endaarvates oma lapse “kaitseks”. On mitmeid juhtumeid kus lapsevanemad tekitavad isegi eakamate noorukite puhul sellest poleemikat.
Mina, nagu ma usun ka sinagi(sinu jutu põhjal), olen üles kasvanud üksikvanemaga peres ja olen pidanud ennast niiöelda ise koolitama selles valdkonnas. Ka mina ei ole üheöösuhete poolt, ma pigem otsin endale kaaslast kellega pikemalt koos olla, kuid see võib lihtsalt minu kiiks olla. Kuid ma saan ka aru inimestest, kes lihtsalt otsivadki üheöösuhteid, et “pauk lahti ja plagama”. Kelle jaoks poleks seks hea! Loomulikult mõlema nõusolekul. Lihtsalt tuleb olla, nagu sa kirjutasid, vastutustundlik ja kui juhtubki midagi, siis tagajärgede eest vastutust kanda.
jap ütleb:
7. juuni 2013, 09:52
Tahan lihtsalt mainida, et minu jaoks on palju väärtuslikum vabadus seda reklaamikampaaniat avalikult läbi viia, kui subjektiivsete “moraalinormi piiride” ületamine. Kampaania on rahuldav, ei ole mõtet protesteerida ja viriseda! ;)
7. juuni 2013, 11:10
See algab kõik ühest reklaamist. Tõepoolest võib öelda, et jah see on kohatult koomiline ning ma ei soovi, et mu järelkasv seda näeks. Väga mõistlik . Mitmed inimesed võiksid sellele alla kirjutada. Aga ohtlik on see, mida see esindab. Kui mõni sihtasutus võtab enda kätte moraali defineerimise, siis kus see lõpeb? Esialgu üks reklaam, siis võibolla mõni kõlvatu raamat ning seejärel ära keelata kõlvatu ja moraalinorme eirav riietumine, sest kes siis tahaks, et nende lapsed peaksid nägema kõlvatult riietuvaid inimesi. Võibolla oleks mõistlik siis juba üldse eraldada nood kõlvatud inimesed mingi märgistusega. Näiteks mingi lint ümber käe, et noh ma teaksin, kellest eemale hoida. Või saata nad mingitesse laagritesse, silma alt ära? Ma ei oska öelda. Ent kui lubame mingil väikesel inimgrupil öelda, mis on kõlbeline siis on see igatahes väga kahtlane. Tõepoolest ei saa ju väita, et perekonna ja traditsioonide kaitse oleks midagi ebameeldivat ja kes saaks vastu kurjale, mida tehakse nii õilsa sildi all. Kahjuks ei saa keegi teine luua inimestele paremat ja kõlbelisemat maailma, sest see oleks lihtsalt puur. Ärme lubame end puuri panna!
7. juuni 2013, 12:33
oi õudust! selle asja mõte ongi enam- vähem läbi läinud! see mõte on LABASUSEGA HARJUTAMINE, juba ongi selliseid kellele tundub, et asi korras – teemast ei tohi tabu teha, peaasi , et 13- aastased ei jääks rasedaks
aga jäävad ikkagi ja veel rohkem , sest seks on juba nagu söömine – iga nurga peal reklaamitakse ja iga ka 14- aastale alandatud, kes veel aust ja häbist räägib see on kohe keskaeg,
mulle misiklikult tundub, et keskaeg oli selle koha pealt küll etem, läilaks läheb see loomaliku seksi jura – nime ära küsi, kui tundub, et on elus siis muudkui las käia, pole oluline kas isane või emane ja tunded? sellist asja ei tunta – totaalne allakäik
täiesti loomulik, et loomaliku seksi juures on erutumiseks vaja järjest enam perverssusi
kui nüüd kampaania algatajad hädaldavad, siis pole veel miskit hullu kui aga tavalised lapsevanemad – no siis on küll kuri karjas
kes on üldse väitnud, et kondoomi ei tohi kasutada? taumitud on ülilabast sõnakasutust – paistab, et Lenini poolt pandud köögitüdrukute asemel on nüüd prostid valitsema upitatud
no kes veel väidab, et pesueht satanism ei valitse Euroopat?
aga üks asi annab siiski lootust – selline mandumine käib ikka enne lõppu
7. juuni 2013, 21:35
Kas suitsureklaamid või alkoholireklaamid ei kutsu tervist kahjustama?
8. juuni 2013, 16:15
Kas Saptk on ERR-lt juba oma varasemale kirjale vastuse saanud?
8. juuni 2013, 20:27
Kas antud protesti autorid vinti üle ei karda keerata. Sõnavabaduse piiramisega kipub see häda olema, et varsti võidakse Sul endal nokk kinni panna.
Kui tarbijakaitse otsustab, et need rõvedad reklaamid tuleb kokku korjata, siis on pretsedent loodud ning me võime kindlad olla, et kohalikud vasakäärmuslased on välismaiste rahade toel varmad seda pretsedenti oma huvides ära kasutama.
Selliseid asju oleks mõistlikum teha kodanikualgatuse korras, ehk siis avalikkuse protest töötaks paremini kui mingi juriidiline mehhanism.
Piibel ütleb, et kes mõõga tõstab, saab mõõga läbi hukka ning miski poleks parem kui vasakäärmuslastele nende oma vihkamisseadustega lajatada nagu Putin Pussy Riotiga tegi. Aga selline asi võib käest ära minna ning Jumal teab millise riigi ja ühiskonnakorraga lõppeda.
Nii et ma soovitaks sõnavabduse piiramise asemel hoopis vastupropagandaja avalikkuse mobiliseerimisega äärmuslased kappi tagasi ajada. See 38 000 allkirja oli kohalikule äärmuslastele ränk hoop ja töötavat lahendust tauks korra veel kasutada. Üksikud võidud on küll vahvad aga lõpliku võidu saavutab ikka siis kui kogu ühiskond vihkavate äärmuslaste vastu üles tõuseb ja oma jõudu näitab.
Aga edu igal juhul
Deniss Glazistov ütleb:
8. juuni 2013, 21:21
Toetan pöördumist. Nii amoraalne reklaam ei tohi olla meie linnas.
9. juuni 2013, 17:15
Väga hästi kirjutatud pöördumine. Nõustun täielikult.
Martin Tähela to Martin T ütleb:
10. juuni 2013, 00:19
See ülevalpool kirjutatud kommentaar kellegi Martin T poolt, pole minu, Martin Tähela poolt kirjutatud.
Kommenteerime aga võiks tõesti olla koos sisselogimisega kas facebooki või mingi mu internetiaadressi kaudu, et vältida anonüümsust.
10. juuni 2013, 00:22
Jah, võiks küll olla kommenteerimine võimalik vaid oma isiku tuvastamise teel, ent selliseks ümberkorralduseks napib meil praegu võimu. Perspektiivis on see meil aga eesmärgiks seatud.
11. juuni 2013, 08:05
Tuletan meelde, et jätame endale ilma igasuguse valehäbita täieliku ja meelevaldse vabaduse kustutada kõik anonüümselt kritiseerivad kommentaarid.
Katri Tammsaar ütleb:
11. juuni 2013, 23:58
Aitähh, et võtsite selle teema ette! Jõudu teile!
Anne Lindt ütleb:
12. juuni 2013, 12:54
Toetan, toetan ja veel kord toetan IGASUGUSE LABASUSE DEMONSTREERIMISE KEELAMIST!
Loomulikult võivad kõik olla oma kodus nii labased ja räpased kuis iganes soovivad.
Mis puutub aga avalikku elukeskonda- siis MITTE MINGIL JUHUL!!!!
Kondoomi kasutamise vajalikkuses noorte hulgas ei kahtle vist keegi. Ainult selle informatsiooni edastamine peaks olema läbi viidud delikaatselt ja otse sihtgrupile, mitte lastele!
Või arvavad selle kampaania tegijad, et NOORED ON JUHMID JA SUUDAVAD ARU SAADA VAID ROPPUSTEST???
Tunnen palju noori ja nad kõik on viisakad, delikaatsed ja lugupidavad oma suhtlukonnas.
Soovin, et avalikustatkse kõik selle RÄIGE KAMPAANIA tegijad, alates rahastajatest kuni teostajateni. Olen aru saanud, et kõik vastikult tegutsejad kardavad väga oma isiku avalikustamist. Ehk nad siis järgmine kord mõtlevad järele enne kui raha-ahnusest midagi tegema hakkavad.
p.s. meenub ütlus – lombakat parandab vaid haud!
Jaan Mutt ütleb:
12. juuni 2013, 20:27
Naised on reklaami teinud tundub. Selline k’itumine naiste puhul muutub juba normaalsuseks. Varsti muutuvad geid ka nii üleolevateks…. Meessugu muutub nõrgaks ja kaitsetuks kuna igasugune ennast kaitsta muutub tabuks ja aristatakse avalikult sõimates sovinistiks või homofoobiks.
peataks selle jama ütleb:
Kui selle labase ja eksitava kampaania lõpetamiseks algatataks allkirjade kogumine annaksin allikirja kohe. Iga aastaga muutub see kampaania aina rõvedamaks. Riigiametnikud peavad ka edastatavate sõnumite sisu eest vastutama hakkama.
Anneli Külaots ütleb:
19. juuni 2013, 09:51
Mina arvan, et teie paanika tõeline põhjus on kätketud järgnevatesse ridadesse:
Huvitav, miks mehed ei tohiks olla seksuaaliha objektid?
Ma ei mäleta, et oleksin näinud teiepoolseid proteste selliste reklaamide osas, kus naisi “ühemõtteliselt vaid seksuaaliha objektina, mitte isikuna” käsitletakse.
Ma leian, et teie pöördumine on variserlik ning väärtustab eelmise või üleeelmise sajandi patriarhaalse kogukonna tõekspidamisi.
Anaonüümseks ma ei pea vajalikuks jääda ja oleksin teile valmis seda kõike ka otse ütlema.